Nufa-d, asaḍ, di tmacahut yezmer ad yesɛu isem, am akken yezmer ad yili d udrig, ur yesɛi ara isem, qqaren-d kan ma yella d aqcic, d taqcict, atg. Deg uḥric wis krad, nemmeslay-d ɣef uglam n waṣaḍ di tmacahut. Seg tama n uglam n tfekka, nufa-d di tuget, d taṣaḍt i dyettwagelmen aṭas ugar n waṣaḍ. Llant aṭas n tulmisin n taṣaḍt i d-yettuɣalen deg tmucuha am thuski (ccbaḥa), acebbub awraɣ, allen tizerqaqin, atg. Ma yella seg tama n uglam n ṭṭbiεa, ad naf d aṣaḍ i d-yettwagelmen ugar. Gar tulmisin i d-yettuɣalen aṭas, ad naf tabɣest, nniya, tiḥerci, atg.